b"\n_START_ARTICLE_\nOutrageous\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbOutrageous\xc2\xab\xc2\xa0je napisal in produciral R. Kelly, Britney Spears pa ga je posnela v studiu The Chocolate Factory v Chicagu, Illinois. Penelope Magnet in Christopher\xc2\xa0\xc2\xbbTricky\xc2\xab\xc2\xa0Stewart, \xc4\x8dlana produkcijske skupine RedZone sta producirala vokale Britney Spears. Posnela jih je v studiu Battery v New York Cityju, kasneje pa je Srbean Ghenea za pesem posnel \xc5\xa1e remix v studiu MixStar na Virginia Beachu, Virginija. 11. septembra 2003 so potrdili, da bo pesem\xc2\xa0\xc2\xbbOutrageous\xc2\xab\xc2\xa0ena izmde pesmi z albuma In the Zone. Zalo\xc5\xbeba Jive Records je upala, da bo pesem iz\xc5\xa1la kot prvi singl z albuma, vendar jih je Britney Spears prepri\xc4\x8dala, da so raje izdali njen duet z Madonno, pesem\xc2\xa0\xc2\xbbMe Against the Music\xc2\xab. Nato so za drugi singl izbirali med to pesmi in pesmijo\xc2\xa0\xc2\xbb(I Got That) Boom Boom\xc2\xab, vendar je Britney Spears nazadnje izbrala pesem\xc2\xa0\xc2\xbbToxic\xc2\xab. 1. junija 2004 so oznanili, da bo pesem\xc2\xa0\xc2\xbbOutrageous\xc2\xab\xc2\xa0iz\xc5\xa1la kot \xc4\x8detrti in zadnji singl za albuma in jo 29. junija tistega leta poslali radijskim postajam v Zdru\xc5\xbeenih dr\xc5\xbeavah Amerike. Oznanili so tudi, da bo bila pesem tematska pesem filma Catwoman (2004).\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbOutrageous\xc2\xab\xc2\xa0je R&B pesem z elementi hip hopa. Ritem singla je Gavin Mueller iz revije Stylus primerjal z ritmom R. Kellyjeve pesmi iz leta 2003,\xc2\xa0\xc2\xbbSnake\xc2\xab. Jennifer Vineyard z MTV-ja je menila, da Britney Spears v pesmi\xc2\xa0\xc2\xbb\xc5\xa1epeta in javka [...] z melodijo, kakr\xc5\xa1na bi o\xc4\x8darala \xc5\xa1e ka\xc4\x8de, zaradi \xc4\x8desar pesem izpade nekako eksoti\xc4\x8dna\xc2\xab. Nick Southall iz revije Stylus je spremljevalne vokale v pesmi primerjal s spremljevalnimi vokali v pesmih pakistanskega glasbenika Nusrata Fateha Alija Khana. Po podatkih spletne strani Musicnotes.com, ki je v lasti podjetja Universal Music Publishing Group, je pesem\xc2\xa0\xc2\xbbOutrageous\xc2\xab\xc2\xa0napisana v D-duru. Besedilo pesmi govori o materializmu in zabavi, Britney Spears pa v refrenu na\xc5\xa1teva stvari, ki jo zabavajo, kot na primer\xc2\xa0\xc2\xbbmoja svetovna turneja\xc2\xab. Jennifer Vineyard je napisala, da se\xc2\xa0\xc2\xbbkumulativni efekti zdijo kot narejeni zato, da jih poslu\xc5\xa1ajo ljubimci, predvsem pa je pesem namenjena predvsem mo\xc5\xa1kim poslu\xc5\xa1alcem.\xc2\xab Sal Cinquemani iz revije Slant je napisal, da pesem\xc2\xa0\xc2\xbbvklju\xc4\x8duje pripovedujo\xc4\x8do vzporednico, ki razkriva veliko najve\xc4\x8djih glasbenih - kot bi dejala Alanis Morissette - kapitalistov na teko\xc4\x8dem traku: o seksu in nakupovanju poje z enakim priokusom na jeziku.\xc2\xab\n_START_SECTION_\nSprejem kritikov\n_START_PARAGRAPH_\nPesmi\xc2\xa0\xc2\xbbOutrageous\xc2\xab\xc2\xa0so glasbeni kritiki dodelili me\xc5\xa1ane ocene. Mim Udovitch iz revije Blender je pesem opisal kot\xc2\xa0\xc2\xbbR. Kellyjevo klubsko uspe\xc5\xa1nico, [ki] ima privla\xc4\x8dno, \xc4\x8duda\xc5\xa1ko prisilo in \xc5\xa1okantno besedilo v stilu Britney Spears\xc2\xab. William Shaw iz revije Blender je pesem izbral za deveto najbolj\xc5\xa1o pesem Britney Spears in jo ozna\xc4\x8dil za\xc2\xa0\xc2\xbbnesmiselno petje\xc2\xab. Med ocenjevanjem kompilacije Greatest Hits: My Prerogative, je Ann Powers komentirala:\xc2\xa0\xc2\xbbPesem 'Outrageous' je R. Kellyjeva mala umazana kopija idealne pesmi Janet Jackson\xc2\xab. Spence D. iz revije IGN je napisal, da je pesem\xc2\xa0\xc2\xbbnekako podobna egiptovski ljubezenski pesmi. Kljub ponavljanju pa je pesem \xc5\xa1e vseeno zabavna in prodorna\xc2\xab. Kelefa Sanneh iz revije The New York Times je pesem ozna\xc4\x8dil za\xc2\xa0\xc2\xbbdelo, ki dve minuti kri\xc5\xbeari z avtopilotom, nato pa nenadoma postane podobno prijetnim pesmim Michaela Jacksona\xc2\xab. Annabel Leathes s spletne strani BBC Online je napisala:\xc2\xa0\xc2\xbbR. Kelly Britney spremeni v zabavno Beyonc\xc3\xa9\xc2\xab. Caryn Ganz iz revije Spin je pesem\xc2\xa0\xc2\xbbOutrageous\xc2\xab\xc2\xa0opisala kot\xc2\xa0\xc2\xbbpoklon fantasti\xc4\x8dnemu \xc5\xbeivljenju, ki pa nikakor ne napreduje\xc2\xab. Dave de Sylvia iz revije Sputnikmusic je pesem ozna\xc4\x8dil za\xc2\xa0\xc2\xbbzabaven singl, ki pa se ga kljub temu hitro pozabi\xc2\xab. David Browne iz revije Entertainment Weekly je menil, da sta pesmi\xc2\xa0\xc2\xbbOutrageous\xc2\xab\xc2\xa0in\xc2\xa0\xc2\xbb(I Got That) Boom Boom\xc2\xab\xc2\xa0\xc2\xbbnekoliko bolj negotovi, vendar ritmi\xc4\x8dni kontrapciji, katerih namen je vnaprej vzpostaviti podobo seks princese na izgubi Britney Spears.\xc2\xab Jamie Gill s spletne strani Yahoo! Music Radio je komentiral, da pesem\xc2\xa0\xc2\xbbs svojo ceneno, nepomembno produkcijo Britney Spears prika\xc5\xbee bolj kot staro senilno gospo z Tonbridge Wellsa, ki \xc5\xbeeli najti svojo pot in nazadnje \xc5\xa1okira samo sebe\xc2\xab.\n_START_SECTION_\nDose\xc5\xbeki na lestvicah\n_START_PARAGRAPH_\n14. avgusta 2004 je pesem\xc2\xa0\xc2\xbbOutrageous\xc2\xab\xc2\xa0zasedla petinosemdeseto mesto na lestvici Billboard Hot 100. 28. avgusta 2004 je pesem zasedla devetinsedemdeseto mesto na lestvici. Isti teden je zasedla triindvajseto mesto na lestvici Billboard Pop Songs, 11. septembra 2004 pa \xc5\xa1e sedemindvajseto mesto na lestvici Billboard Hot Dance Club Songs. Pesem\xc2\xa0\xc2\xbbOutrageous\xc2\xab\xc2\xa0se je uvrstila tudi na \xc5\xa1tirinajsto mesto glasbene lestvice Billboard Hot Dance Singles Sales.\n_START_SECTION_\nPromocija\n_START_PARAGRAPH_\nVideospot za pesem\xc2\xa0\xc2\xbbOutrageous\xc2\xab\xc2\xa0je re\xc5\xbeiral Dave Meyers, ki je z Britney Spears sodeloval \xc5\xbee pri snemanju videospotov za pesmi\xc2\xa0\xc2\xbbLucky\xc2\xab\xc2\xa0in\xc2\xa0\xc2\xbbBoys\xc2\xab\xc2\xa0ter pri snemanju reklam za di\xc5\xa1avo Curious. Posneli so ga zunaj na razli\xc4\x8dnih lokacijah v Queensu in Manhattanu, New York City, 8. junija 2004. 28. junija tistega leta so videospot premierno predvajali na MTV-ju. Potem, ko so posneli prizore s Snoop Doggom, ki je zaigral v videospotu, je Britney Spears na Manhattanu posnela plesno sceno, kjer je okrog 11:30 zve\xc4\x8der padla in si po\xc5\xa1kodovala svojo levo koleno. Takoj so jo odpeljali v lokalno bolni\xc5\xa1nico, kjer so zdravniki opravili magnetnoresonan\xc4\x8dno slikanje in ugotovili, da si je zdrobila hrustanec. Naslednji dan je Britney Spears od\xc5\xa1la na artroskopsko operacijo. Prisiljena je bila \xc5\xa1est tednov nositi opornico na stegnu, \xc4\x8demur je sledilo osem do dvanajst tednov po\xc4\x8ditka, zaradi \xc4\x8desar so odpovedali snemanje videospota in turnejo The Onyx Hotel Tour. Pesem\xc2\xa0\xc2\xbbOutrageous\xc2\xab\xc2\xa0je iz\xc5\xa1la tudi kot tematska pesem filma Catwoman (2004). Kasneje so posneli petin\xc5\xa1tiridesetsekundni videospot za pesem, izdan na DVD-ju Greatest Hits: My Prerogative (2004). Videospot se pri\xc4\x8dne s Snoop Doggom in skupino mo\xc5\xa1kih med igranjem ko\xc5\xa1arke na igri\xc5\xa1\xc4\x8du na prostem, nato pa se Britney Spears, oble\xc4\x8dena v vre\xc4\x8daste modre hla\xc4\x8de, pojavi na prizori\xc5\xa1\xc4\x8du. Kmalu se pri\xc4\x8dne spogledovati z njim, nato pa sko\xc4\x8di do njega in pri\xc4\x8dne poljubljati njegovo brado. V naslednjem prizoru s plesalci pono\xc4\x8di nastopi na cesti._NEWLINE_Britney Spears je pesem\xc2\xa0\xc2\xbbOutrageous\xc2\xab\xc2\xa0izvedla samo enkrat, in sicer leta 2004 na svoji turneji The Onyx Hotel Tour. Bila je zadnja pesem petega akta koncerta, naslovljenega kot\xc2\xa0\xc2\xbbvarnostne kamere\xc2\xab. Pred tem je oble\xc4\x8dena v ro\xc5\xbenato spodnje perilo izvedla pesem\xc2\xa0\xc2\xbbBreathe on Me\xc2\xab\xc2\xa0ter s plesalci posnemala razli\xc4\x8dne seksualne poze. Potem, ko je z nastopom kon\xc4\x8dala, se je preoblekla v bel pla\xc5\xa1\xc4\x8d, plesalci pa v \xc4\x8drne, in pri\xc4\x8deli so nastopati s pesmijo\xc2\xa0\xc2\xbbOutrageous\xc2\xab. Akt se je kon\xc4\x8dal z izvedbijo pesmi\xc2\xa0\xc2\xbb(I Got That) Boom Boom\xc2\xab."